Document ID: 31990R3713

Komisijas Regula (EEK) Nr. 3713/90
(1990. gada 19. decembris)
par īstenošanas noteikumiem, ko piemēro lēmumiem par ELVGF Virzības nodaļas atbalsta piešķiršanas projektiem, lai uzlabotu nosacījumus, saskaņā ar kuriem pārstrādā un tirgo lauksaimniecības un zvejniecības produktus, uz kuriem attiecas Padomes Regula (EEK) Nr. 355/77
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1990. gada 29. marta Regulu (EEK) Nr. 866/90 par lauksaimniecības produktu pārstrādes un tirdzniecības nosacījumu uzlabošanu [1] un jo īpaši tās 23. pantu,
tā kā ar 10. pantu Padomes 1988. gada 19. decembra Regulā (EEK) Nr. 4256/88, kas paredz īstenošanas noteikumus Regulai (EEK) Nr. 2052/88 attiecībā uz ELVGF Virzības nodaļu [2], atcēla Regulu (EEK) Nr. 355/77 [3], izņemot 6. līdz 15. pantu un 17. līdz 23. pantu attiecībā uz projektiem, kas iesniegti līdz 1989. gada 31. decembrim, vai - attiecībā uz zivsaimniecības nozari - līdz 1990. gada 31. decembrim;
tā kā Regulas (EEK) Nr. 866/90 21. pants paredzēja pārejas noteikumus maksājumiem, kas saistīti ar projektiem saskaņā ar Regulu (EEK) Nr. 355/77; tā kā minētā panta piemērošana ir saistīta ar dalībvalstu lielāku iejaukšanos;
tā kā tālab jāprecizē dati, kuri norādāmi maksājuma pieprasījumos, ko Komisijai iesniedz iestāde, kuru dalībvalsts ir izraudzījusies par atbildīgo saskaņā ar Regulas (EEK) Nr. 866/90 17. panta 1. punktu;
tā kā, lai standartizētu maksājuma pieprasījumus, atbildīgajām iestādēm vajadzētu darīt pieejamu datorizētu sistēmu;
tā kā Komisija ir jāinformē par to, ka projektus ievieš saskaņā ar lēmumos paredzētajiem noteikumiem un termiņiem;
tā kā, lai ļautu efektīvi uzraudzīt maksājuma pieprasījumus, dalībvalstīm ir jānodrošina, lai visi dokumenti, uz kuru pamata ir aprēķināts atbalsts, būtu pieejami Komisijai trīs gadus pēc jebkura atbalsta galīgās izmaksas;
tā kā šajā regulā paredzētie pasākumi saskan ar Lauksaimniecības struktūru un lauku attīstības pārvaldības komitejas atzinumu,
IR PIEŅĒMUSI ŠO REGULU.
1. pants
1. Atbildīgā iestāde Komisijai iesniedz to projektu avansa maksājumu pieprasījumus un ceturkšņa sadalījumus pa posteņiem, kuriem atbalsts ir piešķirts saskaņā ar Regulu (EEK) Nr. 355/77, šīs regulas II līdz IV pielikumā norādītajā formā.
2. Sākot no 1995. gada trešā ceturkšņa, Komisija avansus vairs neizmaksā.
3. Vēlākais, reizē ar pirmo ceturkšņa sadalījumu pa posteņiem, atbildīgā iestāde nosūta Komisijai to veidlapu kopijas, kuras izmantos saņēmēji, iesniedzot maksājuma pieprasījumus. Tajās jābūt projekta finansējuma aprakstam, izdevumu kopsavilkumam un plānoto un realizēto investīciju salīdzinošai tabulai, pamatojoties uz kvantitatīviem un fiziskiem rādītājiem saskaņā ar I pielikuma 3. punktu.
Tajā pašā termiņā tā dara zināmu, kāda būs piemērojamā uzraudzība, kā arī attiecīgās valsts īstenošanas noteikumu vai cita attiecīga administratīva dokumenta tekstus.
Dara zināmus arī šajā punktā minētās dokumentācijas atjauninājumus.
2. pants
Ceturkšņa avansa maksājuma pieprasījumus nepieņem, ja nav nosūtīts ceturkšņa sadalījums pa posteņiem par priekšpēdējo ceturksni.
3. pants
Atbildīgā iestāde katru gadu Komisijai nosūta īsu atskaiti par projekta stāvokli V pielikumā norādītajā formātā, un pirmajā atskaitē atspoguļo situāciju 1990. gada 31. decembrī.
4. pants
Datus, kas prasīti IV un V pielikumā, parasti nosūta elektroniski. Komisija nosaka to, kāda programmatūra ir vajadzīga, un dara to pieejamu katrai atbildīgajai iestādei. Komisija var arī darīt pieejamas iekārtas un sagatavot personas, ko pieaicina darbam ar šīm iekārtām.
5. pants
Atbildīgā iestāde veic visas vajadzīgās darbības, lai nodrošinātu to, ka visus projektu dokumentus un grāmatvedības dokumentus glabā trīs gadus, sākot no atbalsta galīgās izmaksas dienas.
6. pants
Ja pirms šīs regulas stāšanās spēkā saskaņā ar Komisijas Regulu (EEK) Nr. 1685/78 [4] maksājuma pieprasījumu Komisijai iesniedz starpniekiestāde, atbildīgā iestāde saistībā ar projektu nedrīkst veikt nevienu turpmāku maksājumu, kamēr ELVGF nav veicis iepriekš pieprasīto maksājumu vai nav darījis zināmu summu, kas jāmaksā atbildīgajai iestādei.
7. pants
Ar šo atceļ Regulu (EEK) Nr. 1685/78.
8. pants
Šī regula stājas spēkā 1991. gada 1. janvārī.
Šī regula uzliek saistības kopumā un ir tieši piemērojama visās dalībvalstīs.
Briselē, 1990. gada 19. decembrī

Labels: 4
15
19
6